spoločnosti pre zahraničnú politiku, kde hovorila o Rómoch vo vzťahu k zahraničnej politike. Predtým informovala o ročných výsledkoch Základných téz politiky vlády SR v integrácii rómskych komunít a o prioritách na tento rok.
"Základnými okruhmi sú bývanie a zamestnanosť. Dlhodobá koncepcia zameraná na bývanie, nie je len o novej výstavbe, ale aj o iných formách, ako sú napríklad rekonštrukcie. Veľký problém je však s neplatičmi. Aj Prešov je toho príkladom. Mám informácie o neplatičoch v lokalite Stará tehelňa a zničenom bytovom fonde. Máme pocit, že pozitívne kroky, ktoré urobíme, sú prevážené tými negatívnymi, a ťažko potom hovoriť o systémových krokoch," povedala Orgovánová.
Vo vzťahu zahraničná politika a Rómovia konštatovala, že nie sú špeciálne programy zamerané čisto na Rómov, ale na marginalizované (okrajové) skupiny obyvateľstva. "Obce môžu získať pre Rómov peniaze z troch operačných programov EÚ. Základná infraštruktúra, Ľudské zdroje, Enviromentálny a rozvoj dediny. Z našej pozície chceme viac zasahovať starostom do tvorby projektov. Nie kvôli obmedzovaniu, ale predovšetkým poskytovaním servisu, ktorým disponujeme."
Na otázku, či považuje nedávne nepokoje na východnom Slovensku za dostatočný signál k riešeniu rómskej otázky, povedala: "Situácia ktorá vznikla nevyvolala širšiu spoločenskú ani politickú diskusiu. Ak aj bola, tak o iných aspektoch týchto udalostí a nie o podstate. Aj výrazy rómske nepokoje, rabovačky, neboli slovnými spojeniami, ktoré by hovorili o sociálnych, či občianskych nepokojoch. Málo sa písalo o nasadení veľkého počtu policajtov a vojakov, ktorí sú používaní v mimoriadnych situáciách v krajine. Bol to moment, prečo sa nepridali aj ostatní. Viem, že k tomu bolo blízko. Na úrovni ministerstiev bolo iba konštatované, že situácia bola zvládnutá."
Podľa Orgovánovej takéto nepokoje nemôže ani úrad splnomocnenkyne výrazne ovplyvniť, "ak na jednej strane príjme vláda koncepčný materiál, ktorý hovorí o integrácii rómskych komunít, a na druhej strane niekoľko rezortov príjme kroky, ktoré prehĺbia segregáciu. Aktivačné príspevky priniesli nejakú zmenu v tom, že Rómovia sú viac motivovaní pracovať, alebo robiť pre obec. Sú to však veci dočasného charakteru, a majú minimálny vplyv na ich samotný život, pretože neznamenajú zvýšený príjem pre ich rodiny."